Page:Ludus Coventriae (1841).djvu/324

 And chargyth us to make no resystens, Becawse he was born in this countré. Annas. We knowe he hath wrowth gret folé Ageyns the lawe shewyd present; Therfore Pylat sent hym onto the, That thou xuldyst gyf hym jugement. Herowde Rex. Now, be Mahound my God of Grace! Of Pylat this is a dede ful kende; I forgyf hym now is gret trespace, And schal be his frend withowtyn ende. Jhesus to me that he wole sende, I desyred ful sore hym for to se; Gret ese in this Pylat xal fynde, And, Jhesus, thou art welcome to me! Primus Judæus. My sovereyn lord, this is the case, The gret falsnesse of Jhesu is opynly knawe; Ther was nevyr man dede so gret trespas, ffor he hath almost destroyd oure lawe. Secundus Judæus. ȝa! be fals crafte of soserye, Wrowth opynly to the pepylle alle, And be sotyl poyntes of nygramancye, Many thowsandys fro oure lawe be falle. Cayphas. Most excellent kyng, ȝe must take hede, He wol dystroye alle this countré, bothe elde and ȝyng; Yf he ten monthis more procede, Be his meraclys and fals prechyng, He bryngyth the pepyl in gret fonnyng, And seyth dayly among hem alle, That he is lord and of the Jewys kyng, And the sone of God he doth hym calle. Rex Herowde. Serys, alle these materys I have herd sayd, And meche more than ȝe me telle; Alletogedyr thei xal be layde, And I wyl take thereon cowncelle.